## Pravilnik o mjeriteljskim zahtjevima za kontrolne uređaje s valjcima za ispitivanje tahografa i taksometara

### NN 81/2002 (9.7.2002.), Pravilnik o mjeriteljskim zahtjevima za kontrolne uređaje s valjcima za ispitivanje tahografa i taksometara

# DRŽAVNI ZAVOD ZA NORMIZACIJU I MJERITELJSTVO

1339

Temeljem članka 22. Zakona o mjeriteljskoj
djelatnosti (»Narodne novine« br. 11/94), ravnatelj Državnog zavoda za
normizaciju i mjeriteljstvo donosi

## PRAVILNIK

### O MJERITELJSKIM ZAHTJEVIMA ZA KONTROLNE UREĐAJE S VALJCIMA ZA ISPITIVANJE TAHOGRAFA I TAKSOMETARA

I. OpĆe odredbe

Članak
1.

Ovim
se pravilnikom propisuju mjeriteljski zahtjevi koje moraju zadovoljavati
kontrolni uređaji s valjcima za ispitivanje tahografa i taksometara ugrađenih u
vozila (u daljnjemu tekstu: uređaji).

Članak
2.

Pod
uređajima se, prema ovom pravilniku, razumijevaju uređaji s valjcima pomoću
kojih se simulira kretanje vozila u koje je ugrađen ispitivani tahograf ili
taksometar. Kretanje se simulira samo preko pogonskih kotača, primjenom sile
trenja između kotača (pneumatika) i valjaka.

Uređaj
može imati vlasiti pogon ili može upotrebljavati pogon ispitivanoga vozila.

II.
Mjeriteljsko-tehniČke znaČajke

Članak 3.

Mjerni opsezi uređaja moraju iznositi:

1)
za mjerenje prijeđenog puta – od 0 m do 9.999 m, s vrijednošću najmanjeg
podjeljka 1 m

2)
za mjerenje simulirane linearne brzine – od 0 km/h do 180 km/h, s vrijednošću
najmanjeg podjeljka 0,1 km/h

3)
za protekli vremenski razmak – od 0 s do 3.600 s, s vrijednošću najmanjeg
podjeljka 0,1 s.

Članak
4.

Najveća
dopuštena pogreška opsega mjernih valjaka na uređaju ne smije biti veća od

±
0,5 % od nazivne vrijednosti opsega valjka koji je naznačen na natpisnoj
pločici uređaja i u tehničkoj dokumentaciji.

Članak
5.

Uređaji
moraju raditi u ovim referentnim uvjetima:

1)
temperatura: – 10 oC
do + 40 oC

2)
vlažnost zraka: 65 % + 15%

3)
izmjenični napon napajanja: 220 (380) V + 10% kod uređaja s vlastitim
pogonom.

Članak
6.

Uređaj moraju imati ove dijelove:

1) okvir s valjcima (mjernim elementima)

2) pogonski sklop (kod uređaja s vlastitim
pogonom)

3) regulacijski sklop (kod uređaja s
vlastitim pogonom)

4) upravljački sklop.

Članak
7.

Okvir
s valjcima mora biti takav da se na njemu, kod uređaja s vlastitim pogonom, može
pričvrstiti pogonski sklop i sklop za regulaciju kutne brzine valjka.

Okvir
s valjcima mora biti tako izveden da su svi mjerni i komunikacijski elementi
uređaja, koji se na njemu nalaze, zaštićeni od prodora vode ili mehaničkih
nečistoća.

Članak
8.

Nazivna
vrijednost efektivnog opsega valjka uređaja za ispitivanje tahografa ne smije
biti manja od 200 mm, a za uređaje za ispitivanje taksometara ne smije biti
manja od 500 mm.

Dodirna
površina (plašt) valjka uređaja mora biti obrađena tako da kotači vozila što
manje proklizavaju.

Članak
9.

Pogonski
sklop kod uređaja s vlastitim pogonom mora osigurati simuliranje kretanja
vozila brzinom koja ne smije biti manja od:

–
kod uređaja za ispitivanje tahografa 3 km/h

–
kod uređaja za ispitivanje taksometara 40 km/h.

Veza
između pogonskog sklopa i valjaka mora biti takva da se svi valjci okreću
jednakom kutnom brzinom.

Članak
10.

Regulacijski
sklop kod uređaja s vlastitim pogonom mora biti izrađen tako da se u cijelom
rasponu od 0 km/h do 40 km/h može postupno prilagođivati brzina.

Stabilnost
prilagođene brzine mora se održavati automatski.

Članak
11.

Upravljački
sklop sastoji se od

1)
mjerila prijeđenog puta

2)
mjerila simulirane linearne brzine

3)
mjerila protekloga vremenskog razmaka

4)
upravljačkog uređaja

5)
pokaznog uređaja sa signalnim uređajima (indikatorima)

6)
kućišta uređaja.

Kod
uređaja za ispitivanje tahografa, upravljački sklop mora zadovoljiti zahtjeve
propisane posebnim pravilnikom.

Članak
12.

Mjerenje
prijeđenog puta temelji se na množenju nazivne vrijednosti opsega mjernog
valjka njegovim brojem okretaja.

Mjerenje simulirane linearne brzine vozila
temelji se na mjerenju kutne brzine mjernog valjka (učestalosti okretaja) i množenju
te vrijednosti vrijednošću nazivnog opsega.

Računska jedinica može imati pamtilo
(memorijski element) koje dopušta unošenje izmijenjene vrijednosti efektivnoga
opsega mjernog valjka.

Članak 13.

Kao mjerilo protekloga vremenskog razmaka
upotrebljava se mjerilo vremena, mjernog opsega od 0 s do 3 600 s, kojemu je
vrijednost najmanjeg podjeljka 1/10 s.

Mjerilo
protekloga vremenskog razmaka može imati osjetila (senzorske elemente) za
automatsko upravljanje procesom mje­renja trajanja vremenskog razmaka.

Članak
14.

Upravljačkim
uređajem se upravlja:

1)
pokretanjem pogonskog sklopa

2)
ugađanjem vrijednosti simulirane brzine

3)
mjerenjem prijeđenog puta (početak mjerenja, zaustav­ljanje, vraćanje na
ništicu)

4)
mjerenjem protekloga vremenskog razmaka, ako je mjerilo vremena ugrađeno u
uređaj

5)
provjerom ispravnosti pokaznog uređaja (samo za elektroničke pokazne uređaje).

Upravljački
uređaj mora biti izveden tako da se svim funkcijama, u vozilu u koje je ugrađen
ispitivani taksometar, može upravljati sa suvozačeva mjesta.

Upravljanje
može biti izvedeno i preko osjetila (senzorskih elemenata – akustičkih ili
fotosenzora), tako da se postupak mjerenja automatizira.

Članak
15.

Pokazni
uređaj mora imati:

1)
pokazivač prijeđenog puta

2)
pokazivač simulirane linearne brzine

3)
pokazivač vrijednosti izmjerenoga vremenskog razmaka, ako je mjerilo vremena
ugrađeno u uređaj.

Osim
pokazivača iz stavka 1. točke 1) do 3) ovog članka, pokazni uređaj može imati i
pokazivač ukupno prijeđenog puta.

Visina
brojke na pokazivačima ne smije biti manja od 13 mm, odnosno 6 mm na pokaznom
uređaju ručne izvedbe.

Broj
znamenaka na pokazivačima iz stavka 1. točke 1) do 3) te stavka 2. ovog članka
mora omogućavati očitanje vrijednosti najmanjeg podjeljka propisanoga člankom
3. ovog pravilnika.

Pokazni
uređaj mora biti postavljen tako da se sa suvozačeva sjedala, u vozilu u koje
je ugrađen ispitivani taksometar, mogu očitati sve pokazne vrijednosti i kad se
pogonski kotači vozila nalaze na valjcima.

III. Natpisi i
oznake

Članak 16.

Natpisi
i oznake na uređaju moraju biti ispisani na hrvatskome jeziku.

Natpisi
i oznake moraju biti jasni, lako čitljivi pri radnim uvjetima i ispisani tako
da se ne mogu izbrisati ni skinuti.

Članak
17.

Na
natpisnoj pločici uređaja moraju biti ispisani:

1)
tvrtka, odnosno ime ili znak proizvođača

2)
oznaka tipa i tvornički broj uređaja

3)
službena oznaka tipa uređaja

4)
nazivna vrijednost opsega mjernog valjka

5)
nazivna vrijednost najveće simulirane linearne brzine

6)
najveće dopušteno osovinsko opterećenje valjaka u kg.

Članak 18.

Na upravljačkom uređaju pokraj svakog
upravljačkog elementa i svakog indikatora mora biti jasno naznačena njegova
funkcija.

IV. Tipno
ispitivanje

Članak 19.

Tipno ispitivanje mjerila provodi se na
osnovi dokumentacije i/ili rezultata laboratorijskih ispitivanja.

Zahtjevu
za tipno ispitivanje proizvođač mjerila ili njegov predstavnik mora priložiti
propisanu dokumentaciju, a posebno:

1)
upute za uporabu koje sadrže:

a)
opće tehničke podatke

b)
opis rada mjerila i njegovih sklopova s mogućim upozorenjima

c)
postupak utvrđivanja korekcije zbog progiba kotača vozila

d)
upute za postavljanje i električnu shemu spajanja

e)
potrebnu programsku podršku i upute za njezinu ugradbu

f)
upute za uporabu, održavanje i ovjeravanje na hrvatskome jeziku

g)
upute za funkcionalnu provjeru ispravnosti mjerila

h)
postupak za utvrđivanje sukladnosti mjerila s odredbama ovoga pravilnika

2)
konstrukcijsku (tehničku) dokumentaciju (o mehaničkim i elektroničkim
sklopovima) mjerila

3)
konstrukcijsku (tehničku) dokumentaciju o programskoj podršci (ako je ugrađena
u mjerilo), a posebno:

a)
opis programske podrške

b)
opis komunikacije podataka između sklopova

c)
podatke i upute za identifikaciju programske podrške ugra­­đene u mjerilo

d)
pisanu izjavu proizvođača mjerila da ugrađena programska podrška isključivo
obavlja samo one funkcije koje su navedene u podtočki a) ove točke

e)
način zaštite programske podrške

4)
potreban broj fotografija mjerila (za obradbu na elek­troničkome računalu)

5)
druge dokumente ili podatke koji su potrebni za provođenje tipnog ispitivanja,
a koje tijekom provođenja tipnog ispitivanja zatraži službeni organ.

Članak
20.

Pri
tipnom se ispitivanju, prema mjeriteljskim zahtjevima propisanim ovim
pravilnikom, u uputama za uporabu mjerila moraju navesti:

1)
načelna shema mjerila;

2)
mjerna shema;

3)
granice dopuštene pogreške

4)
upute za mjerenje

Članak
21.

Tijekom
provođenja tipnog ispitivanja provodi se i provjera pripadnih uputa za uporabu
mjerila kako bi se utvrdilo da su navedeni podaci i opisani postupci jasno i razumljivo
navedeni.

U
tipnom odobrenju treba navesti i podatke za prepoznavanje uputa za uporabu
mjerila.

V. ZavrŠne
odredbe

Članak
22.

Uređaji
koji su redovno ovjeravani, odnosno umjeravani prije dana stupanja na snagu
ovoga pravilnika mogu se i dalje podnositi na ovjeravanje, ako zadovoljavaju
zahtjeve propisane ovim pravilnikom.

Članak
23.

Ovaj
pravilnik stupa na snagu osmoga dana od dana objave u »Narodnim novinama«.

Klasa:
011-02/02-04/39
Urbroj: 558-03/6-02-1
Zagreb, 21. lipnja 2002.

Ravnatelj
Državnog zavoda za
normizaciju i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 81/2002-1339